ჰორაციო ნელსონი

ჰორაციო ნელსონი (ინგლ. Horatio Nelson, დ. 29 ეკენია [ჯვ. სტ. 18 ეკენია], 1758 — ღ. 21 გჷმათუთა, 1805) — ბრიტანეთიშ ომაფე ფლოტიშ ფლაგმანი, ვიცე-ადმირალი.

გურაფულენდჷ პასტონიშ სკოლას. უკულ გურაფა გაგინძორჷ ნორიჯიშ სკოლას. ოზუღე კარიერათ დეინტერესჷ მუში ბიძიაშ მორის საკლინგიშ გოლინათ. მონაწილენდჷ ამერიკაშ რევოლუციური ლჷმას. უკულ ნელსონქ გვარიანი ხანით ქიდელახჷ დო კარიერაქ მიოტებელქ აჸუ. საფრანგეთიშ რევოლუციური ლჷმეფიშ დოჭყაფაშ უკულ, კინ დართჷ ოზუღე ნძალეფს. ნელსონქ დუდი გიმირჩქინჷ გემიშ HMS Captain-იშ მანჯღვერალათ. მაართა შანულამი გომორძგუას ნელსონქ მიოჭირინუ 1797 წანაშ სან-ვისენტეშ ლჷმას, სოდეთ ბრიტანალეფქ, ადმირალი ჯონ ჯერვისიშ ხემანჯღვერობათ დამარცხეს ესპანური ფლოტი.

1797 წანაშ 22 კვირკვეს, ბრიტანალეფქ ნელსონიშ დუდალათ ქიგიანთხეს ესპანეთიშ ონიშოლს სანტა-კრუს-დე-ტენერიფეს. მენტებაქ წჷმოძინელქ ვეჸუ. ბრიტანალეფქ დემარცხეს დო უკახალე დიკინეს. ჸათე ლჷმას ნელსონქ მარძგვანი კილე მიოდინუ. ართი წანაშ უკულ, ნელსონქ მიოჭირინუ უშანულამაში გომორძგუას ნილოსიშ ლჷმას. ბურჯაფიქ მოხვადჷ აბუქირიშ ჸუჯის, ნილოსიშ დელტას. ბრიტანალეფქ კონწარო დამარცხეს საფრანგეთიშ რესპუბლიკაშ ოზუღე ნძალეფი. 1801 წანას ნელსონი ნინალენდჷ ბალტიაშ ზუღას. 1801 წანაშ 2 პირელს კოპენჰაგენიშ ლჷმას ბრიტანეთიშ ფლოტიქ დამარცხჷ დანიარეფი. უკულიანი პერიოდეფს ნელსონი ხემანჯღვერენდჷ ესპანური დო ფრანგული ფლოტეფიშ ბლოკადას ტულონს. ესპანარეფქ დო ფრანგეფქ ბლოკადაშე გიშელეს დო ინტეს. ნელსონქ თინეფს ქეკათხოზუ კარიბეფიშახ, მარა ლჷმა ვამოხვალამე. ინგლისიშა დორთაშ უკულ, ნელსონი ხემანჯღვერენდჷ კადისიშ ბლოკადას, 1805 წანას. 1805 წანაშ 21 გჷმათუთას, მუჟამსჷთ ფრანგულ-ესპანური ფლოტიქ ონიშოლიშე გეგშართუნჷ, ბრიტანეთიშ ფლოტიქ ნელსონიშ დუდალათ, ტრაფალგარიშ გოხოლუას ნტერს ქიმიანტუ. ბურჯაფიშ დოჭყაფაშახ, ნელსონქ გემი HMS Victory-შე გეგნოჩჷ ლეგენდარული სიგნალი: "ინგლისი ელუ ნამდა არძო კოჩი შეარსულენს მუში ვალდვალირობას". ჸათე ოზუღე ლჷმაქ გინირთჷ ბრიტანეთიშ ისტორიას უდიდაში გომორძგუათ. ბურჯაფიშ მიმალობას ომაღურეთ დიჭკირჷ ნელსონქ. ნელსონი ბრიტანეთიშა მიდასვანჯეს დო დასაფულეს ლონდონიშ ჯეგე პავლეშ ოხიდას.

ლიტერატურა
 Coleman, Terry (2001). Nelson: The man and the legend. Bloomsbury. 
 Bradford, Ernle (2005). Nelson: The Essential Hero. Wordsworth Military Library.
 Pocock, Tom (1987). Horatio Nelson. London: The Bodley Head.

კატეგორია:დუნაბადი 1758
კატეგორია:ნაღურა 1805
კატეგორია:ბრიტანალი ოურდუმე მოღალეეფი
კატეგორია:ბრიტანალი ვიცე-ადმირალეფი